stanford-oval/wikipedia huggingface dataset:
ערוצי טלוויזיה בשוודיה
ערוצי טלוויזיה פאן-נורדיים

ערוצים אלו משודרים בכל רחבי סקנדינביה, ובשוודיה לרוב עם תרגום או דיבוב לשוודית.
ערוצי טלוויזיה פאן-נורדיים > Viasat / MTG

Viasat Explore (דוקומנטרי) (HD)
Viasat Film (סרטים) (HD)
Viasat Film Action (סרטים) (HD)
Viasat Film Classic (סרטים) (HD)
Viasat Film Comedy (סרטים) (HD)
Viasat Film Drama (סרטים) (HD)
Viasat Film Family (סרטים) (HD)
Viasat Golf (ספורט) (HD)
Viasat History (דוקומנטרי) (HD)
Viasat Hockey (ספורט) (HD)
Viasat Motor (ספורט) (HD)
Viasat Nature (דוקומנטרי, סדרות פשע) (HD)
Viasat Ticket (שירות תשלום לפי צפייה) (HD)
ערוצי טלוויזיה פאן-נורדיים > TV4 Group

C More Action
C More Extreme
C More Emotion
C More First (סרטים) (HD) (DTT)
C More Fotboll (ספורט) (HD) (DTT)
C More Hits (להיטים) (HD) (DTT)
C More Hockey (ספורט) (DTT)
C More Kids (ילדים) (DTT)
C More Live
C More Live HD (ב-DTT)
C More Series (ב-HD)
C More Sport
C More Tennis
SF-kanalen
ערוצי טלוויזיה פאן-נורדיים > Turner Broadcasting System אירופה

Boomerang
Cartoon Network (בגרסתו הנורדית) (DTT)
שואוטיים (בגרסתו הנורדית) (סרטים) (DTT)
Silver (סרטים) (HD)
TCM (בגרסתו הנורדית) (DTT)
TNT (בגרסתו השוודית) (בידור, כללי) (DTT)
ערוצי טלוויזיה פאן-נורדיים > Disney–ABC Television Group

ערוץ דיסני (ילדים) (HD) (DTT)
דיסני ג'וניור (ילדים) (DTT)
דיסני XD (ילדים) (DTT)
ערוצי טלוויזיה פאן-נורדיים > BBC Worldwide

BBC Entertainment, משודר עם כתוביות בשוודית
BBC Knowledge, משודר עם כתוביות בשוודית
BBC Lifestyle, משודר עם כתוביות בשוודית
מפיצי שידורים בשוודיה

חברות המפיצות שידורי טלוויזיה בשוודיה:
מפיצי שידורים בשוודיה > טלוויזיה דיגיטלית

Boxer TV Access
מפיצי שידורים בשוודיה > טלוויזיה בלוויין

Canal Digital
Viasat
מפיצי שידורים בשוודיה > טלוויזיה בכבלים

Com Hem
Canal Digital
Tele2Vision
AB Sappa
מפיצים מקומיים קטנים
מפיצי שידורים בשוודיה > IPTV

Telia Digital-tv
FastTV (פורקה במאי 2010)
Bredbandsbolaget
Canal Digital
IP Sweden
AB Sappa
ירגזי כחול

| ירגזי כחול |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: ציפורי שיר
תת־סדרה:: דמויי־דרור
משפחה:: ירגזיים
סוג:: ירגזי-כחול
מין:: ירגזי כחול
שם מדעי
 Cyanistes caeruleus ‏לינאוס, 1758
תחום תפוצה


ירגזי כחול במבט מהצד
ירגזי כחול יוצא מתיבת הקינון
גוזל ירגזי כחול
ירגזי כחול אוכל בשלג
ביצי ירגזי כחול מהתת-מין C. c. caeruleus, אוסף מוזיאון טולוז
יַרְגָּזִי כחול או ירגזי כחול אירואסייתי (שם מדעי: Cyanistes caeruleus) הוא ציפור שיר קטנה ממשפחת הירגזיים. ניתן לזהותו בקלות על ידי נוצותיו הכחולות והצהובות.
מין זה הוא בדרך כלל ציפור יציבה שאינה נודדת, הנפוצה באזורים הממוזגים והסובארקטיים באירופה ומערב אסיה ביערות נשירים או מעורבים מרובים בעצי אלון. הם בדרך כלל מקננים בחורי עצים אך הם מסתגלים לתיבות קינון במהרה היכן שדרוש. המתחרה העיקרי שלהם למקומות קינון ומזון הוא הירגזי המצוי, הגדול מהם.
הירגזי הכחול מעדיף לאכול חרקים ועכבישים. לא בעונת הרבייה הם גם אוכלים זרעים ומזונות צמחיים אחרים. ציפורים אלו מפורסמות בשל יכולתן להיאחז בענפים החיצוניים כשהן הפוכות בזמן שהן מחפשות אחר מזון.
טקסונומיה

הירגזי הכחול תואר על ידי קארולוס ליניאוס ב-1758 בגרסה העשירית של Systema Naturae, תחת השם המדעי Parus caeruleus. כש-Parus היא המילה הלטינית הקלאסית לסוג ירגזי ו-caeruleus היא המילה הלטינית לכחול עמוק. שתי מאות לפני כן, לפני אימוץ השם המדעי השתמש החוקר השווייצרי קונרד גסנר באותו השם כשתיאר את הירגזי-הכחול ביצירתו Historiae animalium בשנת 1555.
בשנת 2005, ניתוחי דגימות DNA של ירגזיים מצאו כי Cyanistes התפצל בשלב מוקדם משאר הירגזיים ויהיה יותר מדויק להחשיבו כסוג יותר מאשר כמין של Parus. מקורו של השם הנוכחי ירגזי כחול (Cyanistes) מיוונית עתיקה κύανος שמשמעותו כחול עמוק. הירגזי הקנרי נחשב כמין נוסף בסוג זה. הירגזי התכול יכול להתרבות עם מין זה. הצאצא בן הכלאיים (Cyanistes × pleskei) הוא בעל גוף לבן עם גוונים כחולים ובעל כיפה תכולה לראשו (בניגוד לכיפה הלבנה של הירגזי התכול).
טקסונומיה > תת-מינים

ישנם לפחות 9 תת-מינים מוכרים של ירגזי כחול.
C. c. balearicus - פון יורדנס, 1913. תת-מין זה אנדמי לאי מיורקה.
C. c. caeruleus - לינאוס, 1758. מצוי באירופה היבשתית, סיציליה, צפון טורקיה והרי אורל.
C. c. calamensis - פארוט, 1908. מצוי בדרום יוון.
C. c. obscurus - פראז'אק, 1894. מצוי באיים הבריטיים.
C. c. ogliastrae - הארטrט, 1905. מצוי בחצי האי האיברי, קורסיקה וסרדיניה
C. c. orientalis - זרודני ולודון, 1905. מצוי בין נהר הוולגה והרי אורל.
C. c. persicus - בלנפורד, 1873. מצוי בהרי זגרוס
C. c. raddei - זרודני, 1908. מצוי בצפון איראן.
C. c. satunini - זרודני, 1908, מצוי בחצי האי קרים, הקווקז, צפון איראן וטורקיה.
תיאור

אורכו של הירגזי הכחול הוא כ-12 ס"מ, מוטת כנפיו כ-18 ס"מ ומשקלו כ-11 גרם. אין הבדלים בין הזוויגים לירגזי טיפוסי ממין זה יש כיפה כחולה ופסים כחולים כהים העוברים את העיניים ומקיפים את הלחיים אל הסנטר, הנותנים לו מראה ייחודי. המצח ופס על הכנף הם לבנים. העורף, הכנפיים והזנב כחולים והגב צהבהב-ירוק. החלקים התחתונים בצבע צהוב גופריתי עם פס כהה לאורך הבטן. מידת הצהבהבות מעידה על כמות הזחלים הצהובים שנאכלו, היוצרת ריכוז גבוה של פיגמנטי קרוטן. המקור שחור, הרגליים אפרפרות-כחולות והעפעפיים חומים כהים. שני הזוויגים נראים דומה, אך תחת אור על-סגול לזכרים כתר כחול בהיר יותר. הצעירים הם צהובים יותר באופן נראה לעין.
תפוצה ובית גידול

ההערכה היא שיש בין 20 ל-44 מיליון זוגות באירופה.
הירגזים הכחולים נחשבים מינים מקומיים ברחבי אירופה בעיקר באקלים ממוזג ואקלים ים תיכוני, וגם בחלקים מהמזרח התיכון. אזורים אלו כוללים את אירלנד, הממלכה המאוחדת ורוב האיחוד האירופי וברחבי מדינות איגוד הסחר החופשי האירופי (להוציא את מלטה, שם נחשבים "תועים" ואיסלנד שם אינם נמצאים). בנוסף: אלבניה, אלג'יריה, אנדורה, ארמניה, אזרבייג'ן, בלארוס, בוסניה והרצגובינה, גאורגיה, איראן, עיראק, ירדן, קזחסטן, לבנון, לוב, מקדוניה, מולדובה, מונטנגרו, מרוקו, רוסיה, סן מרינו, סרביה, סוריה, תוניסיה, טורקיה, הותיקן ואוקראינה.
התנהגות ואקולוגיה

ירגזים כחולים וירגזים מצויים יוצרים להקות חורף מעורבות. ירגזי כחול יעלה לעיתים קרובות על גזע בקפיצות קצרות, כמו טפס עצים. הירגזי ילון בעיקר בקיסוס או עצים ירוקי עד, אך בחורפים קשים ילון כמעט בכל מקום שבו חור קטן מתאים - עץ או תיבת קינון. הוא זריז מאד ומסוגל להיתלות כמעט מכל מקום. הוא נפוץ ופופולרי בגנים אירופאיים רבים בשל מופעיו האקרובטיים תוך כדי אכילת אגוזים או חֵלֶב.
התנהגות ואקולוגיה > רבייה

ירגזים כחולים יקננו כמעט בכל חור מתאים על עץ, קיר, או גדם, או תיבת קן מלאכותי. לעיתים קרובות מתחרים עם דרור הבית או ירגזים מצויים על אתר הקינון. אל מקום הקינון יחזרו שנה אחר שנה וכשזוג מת תופס את מקומו זוג אחר. הוערך שיש כשלושה וחצי מיליון זוגות מקננים ברחבי הממלכה המאוחדת. הביצים הן באורך 14–18 מ"מ ו-13.5-10.7 מ"מ רוחב. גודל הביצה תלוי בעיקר בגודל הנקבה ובאופן משני בבית הגידול, עם ביצים קטנות יותר בגובה רב יותר. משקל הביצים יכול להגיע לפי אחד וחצי ממשקל הנקבה.
ציפור זו שומרת על הביצים מקרוב ותשרוק ותנשוך אצבע פולשת. בזמן שהוא מגן על הביצים הירגזי מעלה את החזה אך זהו סימן של התרגשות, יותר מאשר סימן של כעס, סימן זה מופיע גם בזמן תצוגת חיזור. חומר הקינון הוא בדרך כלל אזוב, צמר, שיער ונוצות. הביצים מוטלות באפריל או במאי. מספר הביצים הוא בדרך כלל גדול מאוד, כש-7 או 8 ביצים הוא המצב הנפוץ ומספר גדול יותר בדרך כלל מוטל על ידי שתי ציפורים או יותר. לא יוצא דופן שציפור יחידה תאכיל את הגוזלים בשיעור של האכלה כל 90 שניות, בשיא עונת ההאכלה.
בניתוח ממצאי טיבוע ציפורים שנעשה בבריטניה שיעור ההישרדות של צעירים בשנתם הראשונה הוא כ-38 אחוזים, כשאחוזי ההישרדות של המבוגרים הוא 53 אחוזים. על פי ממצאים אלו תוחלת החיים הממוצעת היא כ-3 שנים. הפרט הבוגר ביותר שנמצא בבריטניה היה בן 10 שנים ו-3 חודשים. הגיל המקסימלי בצ'כיה לעומת זאת, עומד על 11 שנים ו-7 חודשים.
התנהגות ואקולוגיה > תזונה

הירגזי הכחול אוכל מינים רבים של מזיקים, הוא מחבב גם ניצנים צעירים, במיוחד כאשר חרקים אינם מצויים בשפע. אף מין אינו אוכל יותר כנימות ממין זה. זרעים נאכלים בכל משפחת הירגזיים. בבריטניה, הירגזים למדו לפתוח את מכסה האלומיניום של בקבוקי החלב שנהגו החלבנים להשאיר ליד דלתות הצרכנים, ולאכול את השמנת שהצטברה בהם. התנהגות זו נמצאת בדעיכה עקב שינויים בהרגלי התזונה האנושיים.
התנהגות ואקולוגיה > איומים וטורפים

גודלו הקטן של הירגזי הופך אותו לפגיע למינים רבים של ציפורים גדולות יותר כגון עורבנים, שטורפים את הגוזלים הפגיעים כשהם עוזבים את הקן. הטורף המרכזי שלהם הוא הנץ המצוי, ולאחריו חתול הבית. קינים עלולים להישדד על ידי סמורים וסנאים אדומים ואפורים.
על מנת לגדל את הגוזלים בהצלחה צריכים להיות מספיק זחלים ירוקים ומזג אוויר מתאים. הרבייה נפגעת מאוד אם מזג האוויר קר ורטוב בין מאי ליולי, במיוחד אם הדבר גורם למספר זחלים נמוך, מהם הגוזלים ניזונים.
סטטוס

הערכות גודל האוכלוסייה ושטח התפוצה של הירגזי הכחול (16,600,000 קמ"ר) גבוהות מאד, והוא אינו נמצא בסכנת הכחדה. יותר מכך, לפי קריטריון מגמת האוכלוסייה אוכלוסייתו נמצאת בעלייה. לכן מצב השימור שלו מוגדר ללא חשש.
ראו גם

ירגזי תכול
שוער (כדורגל)

מנואל נוייר במדי באיירן מינכן. נוייר נחשב לאחד מגדולי השוערים בהיסטוריה
שוער הוא עמדה בכדורגל, שתפקידה הוא למנוע מהקבוצה היריבה להבקיע (להכניס את הכדור לתוך קו השער). בתוך רחבת העונשין שוערים רשאים להשתמש בידיהם, היחידים מבין השחקנים שיכולים לעשות זאת (למעט זריקת חוץ). השוער מסומן על ידי לבישת חולצה בצבע שונה מחבריו לקבוצה, ולובש כפפות.
ישנם החוקים המגבילים את פעולת השוערים. למשל, לשוער אסור לגעת בידו מחוץ לרחבה, ואסור לו לתפוס ביד כדור שנמסר אליו מחברו לקבוצה ובלבד שהייתה כוונת מסירה ולא דרך הסטת הכדור שהגיעה באופן מקרי לשוער דרך שחקן מקבוצתו. שוערים מבצעים בעיטות שוער אם הכדור יצא החוצה מקו הבסיס שלהם, וכן נותנים פקודות להגנה שלהם במהלך בעיטות קרן ובעיטות חופשיות. שוערים ממלאים תפקיד חשוב בהכוונה על אסטרטגיית המשחק מכיוון שיש להם זווית ראייה בלתי מוגבלת של המגרש כולו, מה שנותן להם פרספקטיבה ייחודית.
השוער הוא העמדה היחידה שחייבת להיות משוחקת בקבוצה בכל נקודת זמן במשחק. אם שוער נפצע או מורחק, שחקן אחר חייב לתפוס את מקומו. כדי להחליף שוער מורחק, קבוצה בדרך כלל רושמת בסגלה שוער מחליף, מחליפה אותו בשחקן שדה ומשחקת את שאר המשחק עם תשעה שחקני שדה במקום עשרה. אם לקבוצה אין שוער מחליף, או שהיא כבר השתמשה בכל החילופים המותרים שלה למשחק, שחקן שדה חייב לתפוס את מקומו של השוער וללבוש את חולצת השוער.
מכיוון שהתפקיד דורש מיומנויות שונות משחקני השדה, שוערים מתאמנים בנפרד מחבריהם לקבוצה ולעיתים קרובות עובדים עם מאמן שוערים כדי לפתח את המשחק שלהם. בעוד ששחקני שדה בדרך כלל חייבים להיות בעלי סיבולת לב-ריאה טובה כדי לשחק עד 90 דקות במשחק, שוער חייב להיות מסוגל לנוע מהר ולהיות בעל זריזות רגליים וכוח מתפרץ טוב עבור מרווחי זמן קצרים. במהלך האימון, שוערים מתמקדים מאוד בעבודת רגליים וביכולת לקום במהירות לאחר הצלה. חשוב ששוער יצליח להגיע לעמידה טובה, כלומר ברוחב הכתפיים ובאצבעות רגליו, לפני שהבעיטה הבאה תגיע אליו, כדי שיוכל להגיב ולהציל.
מספר החולצה (אנ') של שוער ראשון הוא בדרך כלל 1, אף על פי שהוא עשוי ללבוש כל מספר בין 1 ל-99.
חוקים ומשחק

עמדת השוער היא העמדה היחידה במשחק אשר נבדלת מבחינה טכנית מהאחרות במהלך משחק רגיל. חוקת משחק הכדורגל מבדילה את השוער משאר השחקנים בכמה דרכים, ופוטרים אותו מהאיסור על נגיעה ביד בכדור, אם כי רק בתוך רחבת העונשין שלו. ברגע ששוער שולט בכדור בידיו, היריבים אינם רשאים להפריע לו. לשוער יש תפקיד מיוחד כמגן הבלעדי נגד בעיטת עונשין, והוא נדרש ללבוש צבעים שונים משחקנים אחרים.
החוקים מחייבים ששחקן אחד בקבוצה חייב להיות מוגדר כשוער בכל עת, כלומר אם שוער מורחק או נפצע ואינו יכול להמשיך, שחקן אחר חייב לתפוס את עמדת השוער. החוקים מאפשרים לקבוצות לשנות את השחקן המיועד כשוער בהפסקות במשחק, אך בפועל האפשרות הזו מנוצלת לעיתים רחוקות.
החוקים אינם מגבילים את השוער בתנועתו ולשוער מותר לעזוב את רחבת העונשין שלו ולשחק כשחקן רגיל, אם כי בדרך כלל שוערים נשארים קרובים לשערים שלהם לאורך כל המשחק.
על מנת להדוף יותר כדורים, שוערים מרחיבים את גופם באופן שגרתי. כדי לבצע זאת, הם דוחפים את הקרקע עם כף הרגל הקרובה לכדור, ומשגרים את עצמם למצב אופקי. כך הסיכוי שהכדור יעצר או ידף גדל. במקרה האחרון, שוער טוב ינסה להבטיח שהכדור החוזר לא יילקח על ידי שחקן של הקבוצה היריבה, אם כי זה לא תמיד אפשרי.
מכיוון ששוערים יכולים לבלות את רוב המשחק בלי הרבה פעולה, הם צריכים ריכוז טוב מאוד במקרה של התקפת יריב בכל עת. שוערים צריכים גם יכולת ציפייה טובה, כלומר "לקרוא" לאן הכדור יגיע ולהגיב על ידי תנועה לפני שהכדור נבעט, ולהחליט במהירות מתי לתפוס, לנגוח או לאגרף את הכדור.
אחריות

האחריות הטקטית של שוערים כוללת:
לשמור על השער על ידי חסימה פיזית של ניסיונות בעיטה בכל חלק בגופם. השוער רשאי לשחק בכדור בכל מקום על המגרש, אך אסור לו לגעת בידיו בכדור מחוץ לרחבת העונשין.
לארגן את מגיני הקבוצה במהלך כדורים קבועים הגנתיים כמו בעיטות חופשיות ופינות. במקרה של בעיטות חופשיות, אחריות זו כוללת ארגון "חומה" של שחקני הגנה. החומה משמשת מחסום פיזי לכדור, אך חלק מהשוערים ממקמים את חומותיהם בעמדות מסוימות כדי לפתות בועטים לסוגים מסוימים של בעיטות. מדי פעם, שוערים עשויים אף לבחור לוותר על החומה.
אף על פי שלשוערים יש זכויות מיוחדות, כולל היכולת לגעת ביד בכדור ברחבת העונשין, הם כפופים לרוב הכללים כמו כל שחקן אחר.
אחריות > משחק והתקפה

שוערים אינם נדרשים להישאר ברחבת העונשין. הם עשויים להיות מעורבים במשחק בכל מקום על המגרש, ומקובל שהם פועלים כמגן נוסף בחלקים מסוימים של המשחק. שוערים עם טווח זריקה ארוך או בעיטות מדויקות למרחקים ארוכים עשויים להיות מסוגלים ליצור במהירות מצבי התקפה לקבוצה והזדמנויות לכבוש שערים ממצבי הגנה.
אחריות > משחק והתקפה > שוער-שומר (Sweeper-keeper)

גיולה גרושיץ' מ"נבחרת הזהב" של הונגריה של שנות ה-50 נחשב לשוער הראשון ששיחק כ"שומר-שוער", שוער בעל יכולות הגנתיות של מגן שחקן שדה. רנה היגיטה היה אחר שנודע בטכניקות הלא שגרתיות והמיומנות הגבוהה שלו. מנואל נוייר תואר כשומר-שוער בשל מהירותו וסגנון המשחק הייחודי שלו, שבו הוא יוצא לעיתים משערו כדי לעצור חלוצים יריבים שניצחו את מלכודת הנבדל. עם השליטה שלו בכדור ויכולת הבעיטה שלו, שמאפשרת לו להתחיל משחקים מאחור, הוא אמר שהוא יכול לשחק בליגה הגרמנית השלישית כבלם אם ירצה בכך. הוגו לוריס מטוטנהאם הוטספר ונבחרת צרפת ושוערי העבר פביאן בארטז ואדווין ואן דר סאר, תוארו גם הם כשומרים-שוערים, בעוד קלאודיו בראבו ואדרסון מוראס אף תוארו כעושי משחק בתקשורת.
שחקנים אחרים שסומנו בתקשורת "שומרים-שוערים" כוללים את שוערי ברצלונה בעבר ובהווה, ויקטור ואלדס ומארק-אנדרה טר שטגן, והשוער הסובייטי לשעבר לב יאשין, שמכונה לעיתים קרובות אחד מהשוערים הראשונים ששיחקו בתפקיד השומר-שוער. שומרים-שוערים זכו לפופולריות בעיקר בקרב מאמנים שמשתמשים בטקטיקות בהשראת הטוטאל פוטבול, למשל יוהאן קרויף וז'וזפ גוארדיולה, והם נבחרים לא רק בגלל יכולות עצירת הכדורים שלהם, אלא גם בשל המיומנות שלהם עם הכדור ברגליהם ("משחק רגל"), היכולת שלהם לבחור מסירות ולתרום לבניית המשחק של קבוצתם, והמהירות שלהם כשהם יוצאים מרחבת העונשין כדי לעצור את היריבים, מה שמאפשר לקבוצה שלהם לשמור על קו הגנה גבוה. מהלכים כאלו אינם נטולי סיכון, שכן שוער שנמצא כל כך רחוק מרחבת העונשין עלול לספוג שערים מטווח ארוך אם הוא או קבוצתו מאבדים את השליטה בכדור, כמו גם להסתכן בכרטיס אדום אם יפגע בשחקן יריב או יגע בכדור בידו.
אחריות > משחק והתקפה > כובשי שערים

כמה שוערים אף כבשו שערים (אנ'). מלבד במקרה כאשר הרחקה ארוכה בעיטה מגיעה לקצה השני של המגרש וחומקת מהשוער היריב בעזרת רוחות חזקות או קפיצות בלתי צפויות על המגרש (למשל במקרה של שוערה הבוסני של סטוק סיטי אסמיר בגוביץ', שכבש כך אחרי 14 שניות במשחק מול סאות'המפטון), הדבר מתרחש לרוב כאשר שוער עולה לקצה הנגדי של המגרש על מנת לתת לקבוצתו יתרון מספרי בהתקפה, ומשאיר את שערו חשוף. זה קורה בדרך כלל רק מאוחר במשחק כשיתרונות הבקעת השער עולים על ספיגת שער נוסף, למשל כשקבוצה מפגרת בטורניר נוקאאוט או חייבת ניצחון כדי להשיג מטרה מסוימת. כך שוערה הברזילאי של ליברפול, אליסון בקר, כבש בנגיחה מקרן בדקה ה-95' נגד וסט ברומיץ' והעניק לה ניצחון 2–1.
כמה שוערים, כמו רנה היגיטה, רוג'ריו סני, הנס-יורג בוט וחוסה לואיס צ'ילאברט, הם גם בועטי בעיטות חופשיות מומחים. שחקנים אלה עשויים לקחת את הבעיטות החופשיות או הפנדלים של הקבוצה שלהם. סני, שוערה של סאו פאולו מ-1992 עד 2015, כבש 132 שערים בקריירה שלו, יותר משחקני שדה רבים.
ציוד ולבוש

שוערים חייבים ללבוש מדים שמבדילים אותם בבירור משחקנים אחרים ושופטים, כך נדרש בחוקי פיפ"א. כמה שוערים זכו להכרה על לבוש המשחק שלהם, כמו לב יאשין מברית המועצות, שזכה לכינוי "העכביש השחור" בשל התלבושת השחורה הייחודית שלו, קלאוס לינדנברגר מאוסטריה, שעיצב וריאציה משלו לתחפושת של ליצן, חורחה קמפוס ממקסיקו, שהיה פופולרי בשל הלבוש הצבעוני שלו, ראול פלסמן מקרוזיירו והתלבושת הצהובה שלו, וגאבור קיראי שנודע כשלבש זוג תחתונים של אימונית אפורה במקום מכנסיים קצרים.
אף על פי שבתחילה היה נפוץ יותר ששוערים לובשים חולצות עם שרוולים ארוכים, בעשורים האחרונים יותר ויותר שוערים, כמו ג'אנלואיג'י בופון, לובשים גם שרוולים קצרים.
רוב השוערים גם לובשים כפפות כדי לשפר את אחיזתם בכדור, וכדי להגן על עצמם מפציעות. חלק מהכפפות כוללות חוטי פלסטיק קשיחים לאורך כל אצבע כדי לסייע במניעת פציעות כגון נקעים ושברים. אף על פי שכפפות אינן לבוש חובה, נדיר ששוערים נמנעים מהן, בגלל היתרונות שלהן. ביורו 2004 הוריד שוער פורטוגל ריקרדו את כפפותיו במהלך דו-קרב הפנדלים ברבע הגמר נגד אנגליה, בידיעה שהוא השחקן הבא בקבוצתו שיבעט. הוא עצר את הפנדל של דריוס וסל בידיו החשופות לפני שהבקיע בעיטה משלו והעלה את פורטוגל לחצי הגמר.
אף על פי שהשימוש בהם נדיר, שוערים רשאים ללבוש כיסויי ראש כגון כובע מצחייה כדי למזער את הסינוור מאור השמש, או כובע גרב לבודד ממזג אוויר קר. דוגמה לשימוש אחר לכיסוי ראש היה של פטר צ'ך, שחבש כיסוי מגן בסגנון רוגבי מאז שנפצע משבר כמעט קטלני בגולגולת ב-2006, למשך שארית קריירת המשחק שלו.
קריירה ופציעות

עבודתם של שוערים תובענית מאוד מבחינה פיזית. הם השחקנים היחידים שמורשים להשתמש בידיהם, ולכן שוערים נפצעים לעיתים קרובות במהלך בעיטות קרן ובעיטות חופשיות מכיוון שהם מזנקים על כדורים לתוך גופם של שחקנים אחרים. כמה שוערים מפורסמים נפצעו בדרכים ששחקני שדה לא יכלו להיפצע בהן. לדוגמה, פטר צ'ך נפגע בראשו לאחר שהתנגש בשחקן אחר במהלך משחק ב-2006. כעבור כמה חודשים הוא החל ללבוש כיסוי ראש בסגנון רוגבי, והמשיך לעשות זאת עד סוף הקריירה. עם זאת, חלק מהשוערים מצליחים להימנע מפציעה וממשיכים לשחק. רבים מהם לא פורשים עד סוף שנות ה-30 או תחילת שנות ה-40 לחייהם, בעיקר מכיוון שעבודתם דורשת מאמץ פחות זמן משחקני שדה. פיטר שילטון הוא דוגמה קיצונית לקריירה ארוכה במיוחד, כששיחק במשך 31 שנים בין 1966 ל-1997 לפני שפרש בגיל 47.
באופן כללי, שוערים יכולים לסבול כל פציעה שאליה פגיעים עמיתיהם בחוץ. פציעות נפוצות בגפיים התחתונות והעליון כוללות קרעים בסחוס, קרעים ברצועה הצולבת הקדמית ונקע בברך. מצד שני, שוערים רק לעיתים רחוקות נופלים קורבן לפציעות הקשורות לעייפות, כגון התכווצויות ברגליים, מתיחה בשרירי מיתר הברך והתייבשות. פציעות כתף יכולות להיגרם מהתנגשות עם הקרקע ועלולות לגרום לפציעות משמעותיות לטווח ארוך שכן אובדן טווח התנועה עלול לגרום לחוסר יכולת מוחלט לבצע את עבודת השוער.
שיאים > השוערים היקרים ביותר

| שחקן | קבוצה מוכרת | קבוצה קונה | סכום (£) | סכום (€) | שנה |
| --- | --- | --- | --- | --- | --- |
| ספרד קפה אריסבלאגה | ספרד אתלטיק בילבאו | אנגליה צ'לסי | £71m | €80m | 2018 |
| ברזיל אליסון | איטליה רומא | אנגליה ליברפול | £66.8m | €75m | 2018 |
| איטליה ג'אנלואיג'י בופון | איטליה פארמה | איטליה יובנטוס | £33m | €51.646m | 2001 |
| ברזיל אדרסון | פורטוגל בנפיקה ליסבון | אנגליה מנצ'סטר סיטי | £35m | €40m | 2017 |
| אנגליה ג'ורדן פיקפורד | אנגליה סנדרלנד | אנגליה אברטון | £25m |  | 2017 |
| איטליה פרנצ'סקו טולדו | איטליה פיורנטינה | איטליה אינטר מילאנו |  | €28.405m | 2001 |
| אנגליה ארון רמסדייל | אנגליה שפילד יונייטד | אנגליה ארסנל | £24m | €28m | 2021 |
| סנגל אדוארד מנדי | צרפת רן | אנגליה צ'לסי | £22m |  | 2020 |
| גרמניה מנואל נוייר | גרמניה שאלקה 04 | גרמניה באיירן מינכן | £19m | €24m | 2011 |
| גרמניה ברנד לנו | גרמניה באייר לברקוזן | אנגליה ארסנל | £19.2m | €22m | 2018 |
| ספרד דויד דה חאה | ספרד אתלטיקו מדריד | אנגליה מנצ'סטר יונייטד | £18m | €22m | 2011 |
| איטליה אנג'לו פרוצי | איטליה אינטר מילאנו | איטליה לאציו |  | €20.658m | 2000 |
| צרפת סבסטיאן פריי | איטליה אינטר מילאנו | איטליה פארמה |  | €20.658m | 2001 |
| סלובניה סמיר הנדנוביץ' | איטליה אודינזה | איטליה אינטר מילאנו |  | €19m | 2012 |
| צ'ילה קלאודיו בראבו | ספרד ברצלונה | אנגליה מנצ'סטר סיטי |  | €18m | 2016 |
| ארגנטינה אמיליאנו מרטינס | אנגליה ארסנל | אנגליה אסטון וילה | £20m | €23.3m | 2020 |
↑  חלק מהסכום שולם בהעברתו של ג'ונתן בצ'ינלי לפארמה
↑  £25m ועוד £5m בונוסים
↑  טולדו ורוי קושטה נמכרו במקור מפיורנטינה לפארמה. הם נמכרו מחדש לאינטר ומילאן, בהתאמה, לאחר שסירבו להצטרף לפארמה
↑  £25m ועוד £6m בתוספות פוטנציאליות
↑  סכום מדווח
↑  חלק מהסכום שולם בהעברתו של מרקו בלוטה לאינטר
↑  חלק מהסכום שולם בהעברתו של סרז'יו קונסייסאו לאינטר
↑  €18m ועוד €2m בבונוסים
ראו גם

שוער
כפפת הזהב
כפפת הזהב בפרמייר ליג
ממוצע ספיגת שערים
עמדות כדורגל
מתקפת הטרור בנורווגיה (2011)

| חלק מפעולות טרור בנורווגיה |
| --- | --- |

31 דקות לאחר פיצוץ מכונית התופת באוסלו
 תאריך:  22 ביולי 2011
 מקום:  אוסלו ואוטויה
 מטרה:  מפלגת הלייבור הנורווגית
 סוג:  פיגוע תופת, פיגוע ירי
 נשק:  מכונית תופת (באוסלו) רובה חצי אוטומטי רוגר מיני-14, אקדח גלוק 34
 הרוגים:  77
 פצועים:  לפחות 319
 מבצע:  אנדרס ברינג בריוויק
 מספר מפגעים:  1 
 מניע:  ימין קיצוני
  (למפת אוסלו מוגדלת) הפיגוע הראשון ברובע הממשלה(למפת אוסלו רגילה) הפיגוע הראשון ברובע הממשלה(למפת נורווגיה רגילה) אוסלו ברגן טרומסה טרונדהיים קריסטיאנסנד נרוויק שוודיה פינלנד אסטוניה רוס.הפיגוע הראשון ברובע הממשלה(למפת נורווגיה מוגדלת) אוסלו ברגן טרומסה טרונדהיים קריסטיאנסנד נרוויק שוודיה פינלנד אסטוניה רוסיההפיגוע הראשון ברובע הממשלה   (למפת בוסקרוד מוגדלת) דראמןהפיגוע השני באי אוּטֶיָה(למפת בוסקרוד רגילה) דראמןהפיגוע השני באי אוּטֶיָה(למפת נורווגיה רגילה) אוסלו ברגן טרומסה טרונדהיים קריסטיאנסנד נרוויק שוודיה פינלנד אסטוניה רוס.הפיגוע השני באי אוּטֶיָה(למפת נורווגיה מוגדלת) אוסלו ברגן טרומסה טרונדהיים קריסטיאנסנד נרוויק שוודיה פינלנד אסטוניה רוסיההפיגוע השני באי אוּטֶיָה
 
בניין משרד ראש ממשלת נורווגיה, 22 ביולי 2011
מפת הפיצוץ באוסלו 
 הבניין האדום: בניין ממשלת נורווגיה 
 הסימון הכתום: מיקום שרידי רכב שלא הכיל חומרי נפץ 
 הסימון הכחול-סגול: משרד הנפט הנורווגי
הרס במרכז קניות במרכז אוסלו, כ-300 מטר ממוקד הפיצוץ
זכוכיות מפוזרות ברחובות המובילים למתחם הממשלה באוסלו, 22 ביולי 2011
מתקפת הטרור בנורווגיה כללה שני פיגועים שנערכו בנורווגיה ביום שישי, 22 ביולי 2011 ושבוצעו על ידי המחבל הלאומני קיצוני, אנדרס ברינג ברייוויק, נורווגי בן 32.
את הפיגוע הראשון ביצע ברייוויק באמצעות פיצוץ מכונית תופת ברובע הממשלה (Regjeringskvartalet) בעיר הבירה אוסלו בשעה 15:26, בסמוך למשרדו של ראש הממשלה ינס סטולטנברג, שלא שהה במקום. מהפיצוץ נהרגו 8 בני אדם, מעל ל-200 נפצעו ונגרם נזק רב למבנים.
כשעה וחצי לאחר מכן, הגיע ברייוויק לאי אוּטֶיָה (Utøya; מיקום על גבי מפה) שבאגם טיראיפיור בקרבת אוסלו וביצע פיגוע ירי שבמהלכו נהרגו 69 נערים ונפצעו עשרות במחנה קיץ של מפלגת העבודה הנורווגית (מפלגת השלטון).
הייתה זו מתקפת הטרור הראשונה בתולדות נורווגיה המודרנית.
מהלך האירועים > הפיצוץ מחוץ למשרד ראש ממשלת נורווגיה

בקריית הממשלה שוכנים משרד ראש הממשלה, משרד האוצר הנורווגי, משרד המשטרה והמשפטים, ומשרדי ממשל נוספים. פיצוץ מכונית התופת גרם למותם של 8 בני אדם, פציעתם של אחרים ולנזק רב למבנים. כל חלונות בנייני הממשל ברובע התנפצו לרסיסים מעוצמת הפיצוץ. הרחובות המובילים לרובע הוצפו בשברי זכוכית וענן עשן לבן היתמר במשך זמן רב מעל הרובע כתוצאה מהשרפה שהתמשכה בבניין משרד הנפט הנורווגי. מיד לאחר הפיצוץ סגרה משטרת נורווגיה את הרחוב וחיפשה אחר התקני נפץ נוספים, ונאסר על אזרחים להגיע למרכז אוסלו. בנייני ערוץ הטלוויזיה TV2 פונו לאחר שהתגלה חפץ חשוד.
מהלך האירועים > הטבח באי אוטיה

כשעתיים לאחר פיצוץ מכונית התופת, הגיע אנדרס ברינג ברייוויק - נורווגי תושב אוסלו, כשהוא מחופש לקצין משטרה, אל האי אוטיה המרוחק 40 ק"מ מהעיר אוסלו, שבו נערך מחנה קיץ שנתי לנוער ולצעירים של ליגת העובדים הצעירים של מפלגת השלטון, ופתח באש על הנוכחים. 69 נהרגו, ועשרות נפצעו, רובם נערים. ברייוויק הגיע אל האי בסירה, כשהוא חמוש ברובה בעל כוונת טלסקופית ובאקדח מסוג גלוק, עטוי אפוד מגן. כאשר הגיעו דיווחים ראשוניים על היריות נשלחה יחידה ללוחמה בטרור אל האי והחשוד נעצר, אולם שאלות קשות עלו לגבי משך הזמן הארוך שנדרש עד שהגיעה היחידה אל האי ועצרה את היורה. יחידה נוספת שהגיעה אל האי ביצעה בדיקה לשם איתור או ניטרול פצצות נוספות.
במסיבת עיתונאים שכינס ראש ממשלת נורווגיה, ינס סטולטנברג, הוא הצהיר כי "אנחנו נמצא את האשמים והאחראים לכך" וכי "אף אחד לא יפוצץ אותנו בשקט. אף אחד לא יירה בנו בשקט. אף אחד לעולם לא יפחיד אותנו מלהיות נורווגיה".
לאחר מעצרו של ברייוויק הודיע ראש המשטרה הלאומית, סווינונג ספונהיים, כי ברייוויק הוא שאחראי גם לפיצוץ מכונית התופת שבוצע מוקדם יותר באותו היום. מלכתחילה הניחה המשטרה כי לאירוע באוטיה היה קשר לפיגוע במרכז הבירה, מכיוון שראש הממשלה סטולטנברג היה צפוי להגיע אל מחנה הקיץ ביום שלמחרת, ומהלך האירועים תאם את ההשערה כי סטולטנברג היה בין מטרותיו של המחבל.